Sodba Splošnega sodišča (tretji senat) z dne 13. junija 2012 – Insula proti Komisiji

(Zadeva T-246/09)

„Arbitražna klavzula – Pogodbe o financiranju raziskovalnih in razvojnih projektov – Pogodbi MEDIS in Dias.Net – Neobstoj dokazil in neskladnost dela priglašenih stroškov s pogodbenimi določili – Zadržanje zneska, namenjenega drugemu sopogodbeniku – Vračilo izplačanih zneskov – Delna nedopustnost tožbe – Nasprotna tožba Komisije – Delna ustavitev postopka v zvezi z nasprotno tožbo“

1. Sodni postopek – Predložitev zadeve Splošnemu sodišču na podlagi arbitražne klavzule – Pogodba, ki predvideva finančno pomoč Skupnosti za raziskave in razvoj – Zahteva za povračilo nekaterih stroškov – Odškodninski zahtevek – Nasprotna tožba, ki vključuje zamudne obresti – Uporaba nacionalnega prava – Ugotovitev nespoštovanja pogodbenih obveznosti – Pravica Komisije, da se ji vrne predplačilo skupaj z zamudnimi obrestmi po obrestni meri, ki jo določi Evropska centralna banka (člen 238 ES) (Glej točke 87, 124, od 213 do 216 in 288.)

2. Sodni postopek – Predložitev zadeve Splošnemu sodišču na podlagi arbitražne klavzule – Pogodba, za katero velja nacionalno pravo – Uporaba nacionalnih določb na področju konkurence – Izključitev (člen 238 ES) (Glej točko 88.)

3. Sodni postopek – Predložitev zadeve Splošnemu sodišču na podlagi arbitražne klavzule – Tožba, s katero se izpodbija, da je terjatev institucije do sopogodbenikov utemeljena – Odločba te institucije, sprejeta z namenom izterjave te terjatve – Odločba, ki je izvršilni naslov – Pravna narava take odločbe, opredeljena v Pogodbi ES – Akt, ki se lahko izpodbija na podlagi člena 230 ES (členi 230 ES, 238 ES in 256 ES; Uredba Sveta št. 1605/2002, člen 72(2)) (Glej točke od 93 do 96.)

4. Sodni postopek – Predmet spora – Sprememba med postopkom – Sprememba tožbenih predlogov po sprejetju odločbe tožene institucije – Sprememba, ki se nanaša na naravo tožbe – Prepoved (Poslovnik Splošnega sodišča, člen 48(2)) (Glej točke od 100 do 104.)

5. Sodni postopek – Predložitev zadeve Splošnemu sodišču na podlagi arbitražne klavzule – Tožba, s katero se izpodbija, da je terjatev institucije do sopogodbenikov utemeljena – Nasprotna tožba za izterjavo te terjatve – Sprejetje odločbe te institucije za izterjatev iste terjatve med postopkom – Interes tožeče in tožene stranke za ohranitev njunih predlogov (člen 238 ES) (Glej točke od 113 do 116 in od 294 do 302.)

6. Sodni postopek – Predložitev dokazov – Rok – Prepozna predložitev dokaznih predlogov – Pogoji (Poslovnik Splošnega sodišča, člen 48(1)) (Glej točko 143.)

7. Sodni postopek – Navajanje novih razlogov med postopkom – Pogoji – Ponovitev obstoječega tožbenega razloga, ki je v tesni zvezi s tem (Poslovnik Splošnega sodišča, člena 44(1) in 48(2)) (Glej točko 199.)

8. Sodni postopek – Vloga, s katero se postopek začne – Zahteve obličnosti – Označitev predmeta spora – Kratek povzetek navajanih razlogov – Tožba za povrnitev škode, ki jo je povzročila institucija Skupnosti – Tožba, katere predmet je neka odškodnina, ne da bi vsebovala kakršno koli pojasnilo glede tega – Nedopustnost (Poslovnik Splošnega sodišča, člen 44(1)(c)) (Glej točke 221, 262 in 270.)

Predmet

Predlog, naj se terjatev Komisije v znesku 189.241,61 EUR razglasi za neutemeljeno, naj se Komisiji naloži, da naj izda „dobropis“ v tem znesku in naj se Komisiji naloži, da naj plača odškodnino 212.597 EUR in, podredno, 230.025 EUR.

Izrek

1. Tožba, ki jo je vložil Conseil scientifique international pour le développement des îles (Insula), se zavrne.

2. Postopek v zvezi z nasprotnim zahtevkom Komisije, naj se Insuli naloži plačilo glavnice in obresti na podlagi pogodbe Dias.Net, se ustavi.

3. Insuli se naloži, da Komisiji plača glavnico 157.983,11 EUR, povečano za zamudne obresti po letni obrestni meri 2,75 % od 16. maja 2009 do plačila navedene glavnice v celoti.